  Анжелика Тихонова корреспондент Глазкарысь Историяя но лулчеберетъя «Иднакар» музей-заповедниклы финн-угор удысэз азинтонэ бадӟым ватсэт пыртэм истори тодосъя докторлэсь, профессорлэсь, Россиысь археологи кылёсбурез утён удысын «Достояние поколений» йӧскалык премилэн лауреатэзлэсь, элькунысь тодос удысысь дано ужасьлэсь, улосвылысь Кун премилэн лауреатэзлэсь Маргарита Ивановалэсь нимзэ сётозы. Со сярысь пуктэтэз «ВКонтакте» мерлыко вотэсысь бамаз Удмуртиысь лулчеберетъя министр Владимир Соловьёв поттӥз. Профессорлэсь нимзэ музей-заповедниклы сётон сярысь ужкагазэз Удмуртиысь кивалтэтлэн тӧроез Ярослав Семёнов кинюртӥз Табере Удмуртиысь лулчеберетъя министерстволы но ваньбур кусыпъёсъя министерстволы музей-заповедниклэн уставаз воштонъёс пыртон бордын ужано луоз. Маргарита Иванова 1974-тӥ арысен 2010-тӥ арозь Иднакар карйылэз эскерон бордын тыршиз Тодосчи кивалтэм улсын трос аръёс ӵоже ортчытэм эскеронъёс но узырлыко бичетъёс Иднакарын Россиысь финн-угор калыкъёслэн шор дауръёсысь лулчеберетсыя нырысетӥзэ музей-заповедникез усьтыны луонлык сётӥзы. Маргарита Иванова 2020-тӥ арын куартолэзе улонысь кошкиз. Солы 74 арес вал. Шуркынмонэ Россиысь тодосъя академилэн Урал ёзэтысьтыз Эскеронъёсъя удмурт федерал центрлэн сайтаз профессорлы сӥзем виртуальной адӟытон усьтӥськиз.  Тодэ вайытом, «Иднакар» музей-заповедник Потанинлэн фондэзлэсь грантсэ утӥз. Тегъёс: Мерлык Лулчеберет Музей Удмуртия Глазкар удмуртъёс  